|  |  |
| --- | --- |
| Ўзбекистон РеспубликасиАдлия вазирлиги томонидан2015 йил 30 сентябрда743 п - сон биланқайта рўйхатга олинган | 2015 йил 14 августдагиЎзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси III Қурултойида**“ТАСДИҚЛАНГАН”** |
|  |  |

|  |  |
| --- | --- |
|  |  |

|  |  |
| --- | --- |
|  |  |

**Ўзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси**

**УСТАВИ**

**(Янги таҳрирда)**

**Тошкент-2015**

**Ўзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси**

**УСТАВИ**

**I. Умумий қоидалар**

1.1. Ўзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси (кейинги матнларда – **“Касаба уюшмаси”** деб юритилади) – хўжалик юритиш ва мулкчилик шаклидан қатъий назар енгил, маҳаллий, мебель, чинни, ипакчилик, чарм-пойабзал саноатлари, коммунал-маиший хизмат кўрсатиш соҳаси, кичик ва хусусий бизнес, савдо, улгуржи савдо базалари, қўшма ва чет эл корхоналари, умумий овқатланиш, бозорлар уюшмалари, суғурта, тижорат ташкилотлари, карлар, кўрлар, кўнгилли ўт ўчирувчилар жамиятларининг корхона, муассаса ва ташкилотлари ходимларини, ҳунармандларни, мазкур соҳалар ўқув юртларининг талаба ҳамда ходимларини, якка тартибда меҳнат фаолияти билан шуғулланувчиларни, ишламаётган нафақадагилар, ишлаб чиқариш ва ноишлаб чиқариш соҳаларида умумий манфаатлари бир бўлган, тадбиркор ва бошқа тоифадаги ходимларнинг меҳнат ва ижтимоий-иқтисодий ҳуқуқ ва манфаатларини ҳимоя қилиш учун бирлашган, ўз-ўзини бошқарадиган нодавлат нотижорат ташкилоти бўлиб, унинг ташкилий-ҳуқуқий шакли жамоат бирлашмаси ҳисобланади.

1.2. Республика касаба уюшмаси ўз фаолиятини Ўзбекистон Республикаси ҳудудида амалга оширади ҳамда Қорақалпоғистон Республикаси, вилоятлар ва Тошкент шаҳрида ўзининг белгиланган тартибда бўлинмаларига эга бўлади. Касаба уюшмаси таркибий бўлинмаларни тузиш, ташкил этиш ва фаолиятини тугатиш тартиби, уларнинг ҳуқуқ ва мажбуриятлари, бўлинмаларнинг раҳбар органлар тўғрисидаги қоидалар ҳамда бўлинмаларнинг мол-мулкини бошқариш борасидаги ҳуқуқлари батафсил равишда уларнинг касаба уюшмаси Республика кенгаши Раёсати томонидан тасдиқланган низомларида белгиланади.

Касаба уюшмаси Ўзбекистон касаба уюшмалари Федерациясига (кейинги матнларда – **“Федерация”** деб юритилади) аъзо ташкилоти ҳисобланади. Федерация билан келишилган ҳолда хорижий мамлакатларнинг касаба уюшмаси ташкилотлари билан ҳамкорлик қилади, халқаро ва бошқа касаба уюшмалари бирлашмаларига аъзо бўлиши мумкин.

1.3. Касаба уюшмаси ўз фаолиятини Ўзбекистон Республикасининг Конституцияси, Меҳнат ва Фуқаролик кодекслари, Ўзбекистон Республикасининг “Меҳнатни муҳофаза қилиш тўғрисида”, “Касаба уюшмалари, уларнинг ҳуқуқлари ва фаолиятининг кафолатлари тўғрисида”, “Ўзбекистон Республикасида жамоат бирлашмалари тўғрисида”, “Нодавлат нотижорат ташкилотлари тўғрисида”, “Ижтимоий шериклик тўғрисида”ги қонунлар, шунингдек нодавлат нотижорат ташкилотлари фаолиятини тартибга солувчи бошқа норматив-ҳуқуқий ҳужжатлар, Федерация Устави ва ушбу Уставга биноан амалга оширади.

1.4. Касаба уюшмаси ўз фаолиятида давлат бошқаруви органлари, хўжалик бошқаруви органларидан мустақилдир ва улар томонидан назорат қилинмайди, қонун ҳужжатларида кўзда тутилган ҳоллар бундан мустасно.

**1.5. Касаба уюшмасининг номи:**

Давлат тилида: кирилл алифбосида – Ўзбекистон истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси; қисқартмаси – ЎзИТИЧС ва ХКТХКУ;

лотин алифбосида – O‘zbekiston iste’mol tovarlari ishlab chiqarish, savdo va xizmat ko‘rsatish tashkilotlari xodimlari kasaba uyushmasi; қисқартмаси – O‘zITICHS va XKTXKU;

рус тилида: Профессиональный союз работников производства потребительских товаров, торговли и организаций обслуживания Узбекистана;қисқартмаси – ПСРППТТ и ООУз;

инглиз тилида: The trade union of consumer goods, trade and employee of servise of Uzbekistan; қисқартмаси – The trade union CGT @ ES Uz.

1.6. Касаба уюшмасининг доимий фаолият юритувчи раҳбар органи жойлашган ери (почта манзили): Ўзбекистон Республикаси, 100100, Тошкент шаҳри, Яккасарой тумани, Муқимий кўчаси, 1Б-уй.

**II. Касаба уюшмасининг мақсади ва вазифалари**

**2.1. Касаба уюшмасининг асосий мақсади** - ўз аъзоларининг меҳнат, ижтимоий-иқтисодий ҳуқуқларини ва манфаатларини ифода этиш ва ҳимоя қилишдан иборат.

**2.2. Қуйидагилар касаба уюшмасининг вазифалари ҳисобланади:**

миллатидан, жинси, ёши ва диний эътиқодидан қатъий назар ҳар бир касаба уюшмаси аъзосини меҳнат қилиш ва меҳнатга адолатли ҳақ тўланиши, касбни эркин танлаш, муносиб иш шароити, дам олиш, ишсизликдан ҳимоя қилинишга доир конституцион ҳуқуқларига риоя этилишига;

корхона, ташкилот, муассасаларда меҳнат қонунчилигига риоя этилишига, ходимларга норматив-ҳуқуқий ҳужжатларда кўзда тутилган барча имтиёз ва кафолатлар берилишига;

иш жойларида ишлаб чиқаришнинг зарарли ва хавфли омилларини бартараф этилишига, ишловчиларга соғлом, хавфсиз ва қулай меҳнат шароитини яратилишига;

ходимлар ва уларнинг оила аъзоларини соғломлаштиришни ташкил қилиш, дам олиш, санаторий - курортларда даволанишнинг самарали бўлишига, жисмоний тарбия ва спортни ривожлантиришга кўмаклашиш, унинг оммавийлигини оширилишига;

жамоа шартномалари ва келишувлари тузилишига, уларнинг бажарилиши устидан назорат амалга оширилишига;

касаба уюшмаси аъзолари ўртасида маданий-маърифий ишларни олиб борилишига;

ишлаб чиқаришнинг ривожланиш даражасига кўра ходимларнинг малакаси оширилиши ва касб жиҳатдан қайта тайёрланишига;

касаба уюшмасининг ҳар бир аъзосини Ўзбекистон халқининг маданий, маънавий-маърифий, тарихий қадриятлари ҳақидаги билимларни эгаллашларига, савиясини оширилишига эришиш.

Қайд этилган йўналишдаги ишларни амалга оширишда касаба уюшмаси давлат, нодавлат нотижорат ташкилотлари билан ҳамкорлик қилади.

**III. Касаба уюшмасининг ҳуқуқлари ва мажбуриятлари**

**3.1. Касаба уюшмаси қуйидаги ҳуқуқларга эга:**

ижтимоий ҳаётнинг турли масалалари бўйича ташаббуслар билан чиқиш, давлат ҳокимияти ва бошқарув органларига таклифлар киритиш;

давлат ҳокимияти ва бошқарув органларининг қарорларини ишлаб чиқилишида қонун ҳужжатларида назарда тутилган тартибда иштирок этиш;

ўз фаолияти тўғрисида ахборот тарқатиш;

оммавий ахборот воситаларини таъсис этиш ҳамда белгиланган тартибда ноширлик фаолиятини амалга ошириш;

Уставда белгиланган вазифаларни бажариш учун тадбиркорлик тузилмаларини ташкил этиш;

ўз рамзий белгисини таъсис этиш вауни белгиланган тартибда Ўзбекистон Республикаси Адлия вазирлигида давлат рўйхатидан ўтказиш;

ўз фаолиятига тегишли масалалар юзасидан йиғилишлар, конференциялар, раёсатлар, Мажлислар, симпозиум, кўргазмалар*,* Қурултойлар ўтказиш;

касаба уюшмаси фаолиятига оид бўлган қонун ҳужжатларида назарда тутилган бошқа ҳуқуқларга ҳам эга.

**3.2. Касаба уюшмасининг мажбуриятлари:**

Қонун ҳужжатларига риоя этиш;

ўз мол-мулк ва пул маблағларидан фойдаланиш тўғрисидаги ахборот билан ўз фаолларини танишиш эркинлигини таъминлаш;

рўйхатдан ўтказувчи органга ўзи ўтказаётган тадбирларга эркин кириш имконини бериш;

касаба уюшмаси қонун ҳужжатларида назарда тутилган бошқа мажбуриятларга ҳам эга бўлади.

**IV. Касаба уюшмаси аъзолари, уларнинг ҳуқуқ ва мажбуриятлари**

4.1. Касаба уюшмаси Уставини тан олувчи ва унинг талабларини бажарувчи ҳамда аъзолик бадалини мунтазам тўлаб турувчи, корхона, ташкилот, муассасада ишловчи, якка тартибда тадбиркорлик билан шуғулланувчи, тармоқ ўқув юртларида таҳсил олувчи 18 ёшга тўлган ҳар бир шахс касаба уюшмаси аъзоси бўлиши мумкин (16 ёшга тўлган, иш берувчи билан меҳнат муносабатларида бўлган ёки ўқув юртида таҳсил оладиган шахс касаба уюшмаси аъзолигига кириши мумкин).

Касаба уюшмаси аъзоси бўлиш ихтиёрийдир. Касаба уюшмаси аъзолигига якка тартибда, кирувчининг аризасига биноан касаба уюшмаси гуруҳи, цех ёки бошланғич ташкилоти умумий йиғилишида ёхуд бошланғич ташкилот касаба уюшмаси қўмитаси мажлисида қабул қилинади. Касаба уюшмаси аъзолигидан чиқариш аъзоликка қабул қилган орган томонидан амалга оширилади.

4.2. Касаба уюшмаси ташкилоти бўлмаган корхона, ташкилот, муассасаларда ходимлар ва талабаларни касаба уюшмаси аъзолигига қабул қилиш касаба уюшмаси туман (шаҳар) кенгашлари раёсати томонидан амалга оширилади.

4.3. Касаба уюшмасига аъзолик аъзоликка қабул қилиш тўғрисида мажлис қарори қабул қилинган кундан бошлаб ҳисобланади. Касаба уюшмаси аъзолигига қабул қилинган кишига бошланғич ташкилот касаба уюшмаси қўмитаси раиси (ташкилотчиси) томонидан белгиланган нусхадаги аъзолик билети берилади.

Касаба уюшмаси аъзоси асосий иш ёки ўқиш жойидаги бошланғич ташкилот касаба уюшмасида, пенсионерлар эса хоҳишига кўра мазкур касаба уюшмаси таркибий тузилмаларидан бирида ҳисобда туради.

**4.4. Касаба уюшмаси аъзолиги ва аъзолик муддати қуйидаги ҳолларда сақланиб қолади:**

касаба уюшмаси аъзоси фарзанд тарбиялаш билан боғлиқ ёки яқин қариндошини парваришлаш зарурати билан вақтинчалик иш фаолиятини тўхтатганда;

касаба уюшмаси ташкилоти билан алоқани узмаган ва аъзолик бадалларини тўлаб турувчи касаба уюшмаси аъзоси соғлиғи бўйича ёки нафақа ёшига етиб, иш фаолиятини тўхтатганда;

ходимлар сони (штат)нинг ўзгариши ёки корхонанинг тугатилиши муносабати билан вақтинчалик ишсиз қолиб, меҳнат органларида иш қидираётган шахс сифатида рўйхатдан ўтган касаба уюшмаси аъзоси - бошқа ишга жойлашгунча;

ходим иш берувчи томонидан ноқонуний равишда ишдан бўшатилган ҳолларда қайта ишга тиклангунча;

ходим мавсумий ишларда банд бўлиб, кейинги мавсумда ишни қайта бошлагунча;

ҳақиқий ҳарбий хизматга чақирилган ёки ташкилоти орқали мамлакатдан вақтинчалик ишлашга чиқиб кетган касаба уюшма аъзолари қайтиб келгунларига қадар;

**4.5. Касаба уюшмаси аъзосининг ҳуқуқлари:**

бошланғич ёки юқори касаба уюшмаси ташкилотига мурожаат қилиш ва мурожаати бўйича тегишли жавобни талаб қилиш;

касаба уюшмаси ташкилотлари томонидан бепул ҳуқуқий ёрдам олиш;

касаба уюшмаси органларига сайлаш ва сайланиш;

касаба уюшмаси фаолиятини касаба уюшмаси йиғилиш (конференция)ларида, Қурултойларида, сайланма органлар мажлисларида, оммавий ахборот воситаларида эркин муҳокама этиш ва танқид қилиш, таклифлар киритиш, ўз фикрини очиқ баён этиш ва ҳимоя қилиш, қарорлар ишлаб чиқишда иштирок этиш;

ўз фаолияти ва хулқ-атворига тааллуқли бўлган масала кўрилаётганда касаба уюшмаси ташкилотлари, сайлаб қўйиладиган касаба уюшмаси органлари мажлисларида шахсан қатнашиш;

Федерация тасарруфидаги ва бошқа санаторийларга, корхона (ташкилот)ларнинг санаторий-профилакторийларига, дам олиш масканларига, болаларни дам олдириш ва соғломлаштириш оромгоҳларига имтиёзли йўлланмалар олиш;

касаба уюшмалари тизимидаги ёки уларга фойдаланиш учун берилган маданият муассасалари, спорт иншоотлариданбиринчи навбатда ва имтиёзли шартлардафойдаланиш;

ихтиёрий равишда касаба уюшмаси аъзолигидан чиқиш.

**4.6. Касаба уюшмаси аъзосининг мажбуриятлари:**

касаба уюшмаси Уставига риоя қилиш, касаба уюшмаси органлари қарорларини бажариш;

жамоа шартномалари ва келишувлари мажбуриятларининг бажарилишига кўмаклашиш;

касаба уюшмаси цех, бошланғич ташкилоти фаолиятида қатнашиш;

аъзолик бадалларини мунтазам тўлаб бориш.

4.7. Касаба уюшмаси аъзоси олти ойдан ортиқ узрсиз сабаблар билан аъзолик бадалларини тўламаган тақдирда (ушбу Уставнинг 11.3 бандида кўрсатилган ҳоллардан ташқари) касаба уюшмаси аъзолигидан чиққан ҳисобланади.

4.8. Касаба уюшмаси аъзолигидан чиқиб кетган ёки чиқарилган шахс, касаба уюшмаси маблағи ва мулкидан фойдаланиш ҳуқуқига эга эмас, унинг аввал тўлаган аъзолик бадаллари қайтариб берилмайди.

4.9 Касаба уюшмаси аъзолари меҳнатда эришган муваффақиятлари, касаба уюшмаси ташкилоти ишида фаол қатнашгани учун моддий ва маънавий рағбатлантирилиши мумкин. Рағбатлантириш шакли ва тартиби касаба уюшмасининг юқори ташкилотлари томонидан белгиланади.

4.10. Устав талабларини бажармаган касаба уюшмаси аъзосига қуйидаги жамоат таъсири чоралари қўлланиши мумкин: огоҳлантириш ёки сўнгги чора сифатида касаба уюшмаси аъзолигидан чиқариш.

4.11. Касаба уюшмаси аъзосига жамоат таъсири чораларини қўллаш тўғрисдаги қарор бошланғич ташкилот касаба уюшмаси қўмитаси (аъзолари 15 кишигача бўлган бошланғич ташкилот касаба уюшмаси - умумий йиғилиш) ёки юқори касаба уюшмаси раҳбар органи томонидан қабул қилинади. Жамоат таъсири чоралари аъзонинг айбли харакат (харакатсизлик) аниқлангандан кейин бир ойдан кечикмасдан қўлланилади, бунда касаба уюшмаси аъзоси бетоб ёки таътилда бўлган вақти ҳисобга олинмайди. Ҳар бир айбли ҳаракат учун касаба уюшмаси аъзосига фақат битта жамоат таъсири чораси қўлланилади.

4.12. Касаба уюшмаси аъзосига жамоат таъсири чораларини қўллаш масаласи унинг иштирокида кўриб чиқилади. Касаба уюшмаси аъзоси тегишли йиғилишда қатнашишни узрсиз сабаб билан инкор этса, жамоат таъсири чораларини қўллаш тўғрисидаги масала унинг иштирокисиз кўрилиши мумкин.

4.13. Юқори сайланма орган томонидан касаба уюшмаси аъзосига жамоат таъсири чоралари қўлланилганда, мазкур орган тегишли бошланғич ташкилот касаба уюшмасини хабардор қилади.

4.14. Касаба уюшмаси сафидан чиқарилган шахс бир ой ичида бу қарор юзасидан юқори касаба уюшмаси раҳбар органига шикоят қилиш ҳуқуқига эга. Юқори касаба уюшмаси органи, аризани қабул қилинган кундан бошлаб бир ойдан ошмаган муддатда кўриб чиқади.

Ножўя ҳатти-ҳаракат содир этилган кундан бошлаб 6 ой ўтганидан, молия-хўжалик фаолиятини тафтиш этиш ёки текшириш натижасида аниқланганда эса, - содир этилган кундан бошлаб 2 йил ўтганидан кейин мазкур ножўя ҳаракат учун жамоат таъсири чораси қўлланиши мумкин эмас.

4.15. Касаба уюшмаси аъзолигидан чиқарилган шахс, яна бир йилдан сўнг, умумий асосда касаба уюшмаси аъзолигига қабул қилиниши мумкин.

**V. Касаба уюшмасининг ташкилий тузилиши ва**

**фаолиятининг асосий принциплари**

**5.1. Касаба уюшмаси ихтиёрий асосда ташкил этилади ва ўз фаолиятини:**

эркинлик, мустақиллик, адолат, ҳамжиҳатлик, кўнгиллилик, демократия ва ўзини-ўзи бошқариш, ошкоралик, қонунийлик;

аъзо ташкилотлар ҳуқуқ ва мажбуриятлари тенглигига риоя этиш;

касаба уюшмаси ташкилотларининг қуйидан юқоригача барча раҳбар органларини сайлаб қўйилиши;

барча касаба уюшмаси ташкилотлари ва сайлаб қўйиладиган органлари ишида маслаҳатчилик, қабул қилинган қарорлар ҳамда касаба уюшмаси топшириқларини бажарилиши учун шахсий жавобгарлик;

касаба уюшмасининг барча сайланма органлари ва ташкилотлари ишида ошкоралик ва ҳамжиҳатликни таъминланиши;

қарорлар қабул қилинишида музокаралар эркинлигини таъминланиши;

юқори касаба уюшмаси ташкилотларининг ўз ваколатлари ва амалдаги қонунчилик доирасида қабул қилган қарорларининг қуйи касаба уюшмаси ташкилотлари учун бажарилиши мажбурийлиги принципларига асосан амалга оширади.

**5.2. Касаба уюшмаси тузилмасини қуйидагилар ташкил этади:**

бошланғич касаба уюшмаси ташкилотлари;

туман (шаҳар) кенгашлари;

Республика касаба уюшмаси;

5.3. Барча даражадаги касаба уюшмаси сайланма органларининг ваколат муддати 5 йил.

**VI. Бошланғич касаба уюшмаси ташкилотлари**

6.1. Бошланғич касаба уюшмаси ташкилоти (кейинги матнларда – **“Бошланғич ташкилот”** деб юритилади) юридик шахс бўлган корхона, ташкилот, муассасада ишловчи ва ўқув юртида таҳсил олаётган касаба уюшмаси аъзолари 5 нафардан кам бўлмаган тақдирда тузилади.

Бошланғич ташкилотни тузиш тўғрисидаги қарор тегишли ташкилотдаги касаба уюшмаси аъзоларининг таъсис йиғилиши (конференцияси)да қабул қилинади ва Республика кенгаши раёсати томонидан тасдиқланади.

6.2. Бошланғич ташкилот мазкур Устав ҳамда “Бошланғич касаба уюшмаси ташкилоти тўғрисида”ги Низомга амал қилади. Бошланғич ташкилот жумладан унинг сайланма органларининг амалдаги қонунчилик, касаба уюшмаси Устави, касаба уюшмаси Республика кенгаши раёсати қарорларига зид бўлмаган қарорлари юқори касаба уюшмаси ташкилоти томонидан бекор қилиниши мумкин эмас.

6.3. Бошланғич ташкилот касаба уюшмаси қўмитасининг қарорига мувофиқ корхона, ташкилот, муассасаларнинг тузилмавий бўлинмаларида цех ташкилотлари, касаба уюшмаси гуруҳлари ташкил этилиши мумкин.

Касаба уюшмаси Республика кенгашининг Қорақалпоғистон Республикаси, вилоятлар, Тошкент шаҳридаги масъул ташкилотчиларининг ёзма мурожаатларига асосан, бошланғич ташкилотларда маблағи етарли бўлган ҳолларда, Республика кенгаши раёсатининг қарорига мувофиқ асосий ишидан озод этилган бошланғич ташкилот касаба уюшмаси қўмитаси раиси штат бирлигига киритилиши мумкин.

6.4. Ишлаб чиқариш фаолияти тури бир-бирига яқин бўлган ташкилот, корхона, муассасаларнинг бошланғич ташкилоти тегишли касаба уюшмаси аъзоларининг ташаббуслари билан бошланғич ташкилот умумий йиғилиши (конференцияси) қарорига ва касаба уюшмаси Республика кенгаши раёсати қарорига мувофиқ ягона бошланғич ташкилотга бирлашишлари мумкин.

6.5. Бошланғич ташкилотнинг умумий йиғилиши (конференцияси) бошланғич ташкилотнинг ҳудуддаги юқори раҳбар органи ҳисобланади. Бошланғич ташкилотнинг умумий йиғилиши (конференцияси) заруратга қараб, аммо йилига камида бир марта ўтказилади.

6.6. Жорий ишларни олиб бориш учун бошланғич ташкилотнинг умумий йиғилиши (конференцияси)да қуйидагилар беш йил муддатга сайланади:

15 нафаргача касаба уюшмаси аъзоларини бирлаштирган бошланғич ташкилотда - касаба уюшмаси ташкилотчиси ва зарур ҳолларда унинг ўринбосари, ғазначи;

15 ва ундан ортиқ касаба уюшмаси аъзоларини бирлаштирган бошланғич ташкилот касаба уюшмаларида - бошланғич ташкилот касаба уюшмаси қўмитаси ва тафтиш комиссияси (мустақил бюджетга эга бўлган бошланғич ташкилот касаба уюшмаларида).

Бошланғич ташкилот касаба уюшмаси қўмитаси ва тафтиш комиссияси ўз таркибидан раис (унинг ўринбосари) сайланади.

Бошланғич ташкилот касаба уюшма қўмиталари мажлислари заруратга қараб, лекин ҳар чоракда камида бир маротаба ўтказилади.

6.7. Умумий йиғилиш (конференцияси)ни чақириш, вакиллик нормаси ва кун тартиби тўғрисидаги қарор камида 10 кун олдин эълон қилади.

6.8. Бошланғич ташкилотнинг навбатдан ташқари умумий йиғилиши (конференцияси) бошланғич ташкилот касаба уюшмаси қўмитаси қарори билан ўз ташаббусига биноан, бошланғич ташкилот аъзоларининг камида учдан бир қисмининг талабига кўра ёки юқори касаба уюшмаси раҳбар органининг қарорига мувофиқ чақирилади.

Корхона, ташкилот ва муассасада мулкчилик шакли ўзгарган тақдирда бошланғич ташкилот ўз ҳуқуқий мақомини сақлаб қолган ҳолда фаолият кўрсатишни давом эттиради.

**6.9. Бошланғич ташкилот касаба уюшмаси қўмитаси раиси:**

умумий йиғилиш (конференция)лари оралиғидаги даврда юқори касаба уюшмаси раҳбар органларининг қарорлари, мазкур Уставда кўзда тутилган ҳуқуқ ва мажбуриятларни эътиборга олиб, касаба уюшмаси фаолиятининг устувор йўналишларини амалга ошириш юзасидан бошланғич ташкилотнинг ишини ташкил этади;

бошланғич ташкилот касаба уюшмаси аъзоларининг манфаатини ифода этади, уларнинг меҳнат ва меҳнатни муҳофаза қилиш, ижтимоий имтиёз ва кафолатларга доир ҳуқуқларини ҳимоя қилади;

иш берувчи билан меҳнат жамоаси номидан, умумий йиғилиш (конференция)да маъқулланган жамоа шартномасини тузади;

меҳнат низолари (можаролари)ни ҳал қилишда иштирок этади;

меҳнаткашлар ва уларнинг оила аъзоларини соғломлаштиришни ташкил этади, меҳнат жамоасида маданий-маърифий ва жисмоний тарбия, соғломлаштириш ишларини олиб боради;

бошланғич ташкилот бюджети ва ижтимоий суғурта сметасининг бажарилишини таъминлайди;

зарур ҳолларда бошланғич ташкилот касаба уюшмаси аъзоларига моддий ёрдам кўрсатади;

бошланғич ташкилот касаба уюшмаси қўмитаси қарорлари, юқори касаба уюшмаси органлари қарорларининг бажарилишини таъминлайди;

бошланғич ташкилот касаба уюшмаси аъзоларини бошланғич ташкилот фаолиятида фаол иштирок этишга жалб қилади ва шароит яратади;

цех касаба уюшмаси ташкилотлари ишларига раҳбарлик қилади, уларга амалий ёрдам кўрсатади;

ўз фаолияти тўғрисида йиғилиш (конференция)га йилда камида бир маротаба ҳисобот беради.

6.10.Йирик бошланғич ташкилотлари, шунингдек ҳудудий тарқоқлик шароитида ишлайдиган бошланғич ташкилотларнинг касаба уюшма қўмиталари раёсат сайлашлари мумкин.

**Бошланғич ташкилот** к**асаба уюшмаси қўмитасининг раёсати қуйидаги масалаларни кўриб чиқади:**

санаторий ва курортларда даволаниш, дам олиш учун йўлланмалар ажратиш;

юқори касаба уюшмаси органлари ва ўзи ишлаб чиққан қарорларнинг бажарилиши устидан назорат ишларини ўрнатиш;

касаба уюшмаси аъзоларига моддий ёрдам кўрсатиш, касаба уюшмаси фаолларини рағбатлантириш ва бошқа масалалар;

Аъзолари сони 15 кишигача бўлган бошланғич ташкилотнинг сарф-ҳаражатлар сметаси умумий йиғилиш томонидан, аъзолари сони 15 кишидан ортиқ бўлган бошланғич ташкилотларда эса бошланғич ташкилот касаба уюшма қўмитаси (қўмита раёсати) томонидан тасдиқланади.

6.11. Касаба уюшмаси гуруҳ ташкилотчиси касаба уюшмаси аъзолари билан якка тартибда иш олиб боради, уларнинг ҳар бирини жамоат ишларида фаол қатнашишга жалб этади, ходимларнинг меҳнат шарт-шароитларини яхшилаш, уларнинг соғлиғини мустаҳкамлаш ва дам олишларини ташкил этади.

6.12. Бошланғич ташкилот фаолияти мазкур касаба уюшмаси ташкилоти умумий йиғилиши (конференция)си ва касаба уюшмаси Республика кенгаши раёсат қарорлари билан тугатилади.

**VII. Туман (шаҳар) кенгашлари**

7.1. Федерация белгилаган тартибда, касаба уюшмаси Республика кенгаши раёсати қарори билан касаба уюшмасининг туман (шаҳар) бўлинмалари (кейинги матнларда **“туман (шаҳар) кенгашлари”** деб юритилади) ташкил этилади. Ушбу кенгашларни шакллантириш касаба уюшмасининг тегишлича туман (шаҳар) ташкилотларининг конференцияларида амалга оширилади.

Туман (шаҳар) кенгашлари юридик шахс ҳисобланиб, ўз муҳри, штамп ва бланклари, банкларда ўз ҳисоб рақамларига эга бўладилар ва Республика кенгаши раёсати томонидан тасдиқланган туман (шаҳар) кенгашлари тўғрисидаги Низомга биноан фаолият олиб борадилар.

Туман (шаҳар) кенгашлари ўз фаолиятида Ўзбекистон Республикаси қонунчилиги, касаба уюшмаси Устави, юқори касаба уюшмаси раҳбар органлари қарорларига амал қилади. Туман (шаҳар) кенгашлари бевосита касаба уюшмаси Республика кенгашининг ҳудудлардаги масъул ташкилотчилари раҳбарлиги остида фаолият кўрсатади. Масъул ташкилотчилар уларнинг фаолиятини мувофиқлаштириб боради.

7.2. Туман (шаҳар) кенгашининг ҳудуддаги юқори органи, ҳар беш йилда бир марта чақириладиган конференция ҳисобланади.

Конференция чақириш ва кун тартиби ҳақида уни ўтказишдан камида бир ой олдин эълон қилинади. Вакиллик меъёри ва конференцияга делегат сайлаш тартиби Республика кенгаши раёсати ёки тегишли туман (шаҳар) кенгаши мажлиси қарори билан белгиланади.

Навбатдан ташқари конференция туман (шаҳар) кенгаши бирлаштирган бошланғич ташкилотларнинг камида учдан бир қисмининг талабига кўра, шунингдек туман (шаҳар) кенгаши мажлисининг ташаббуси билан ёки касаба уюшмаси Республика кенгаши раёсати қарорига мувофиқ чақирилиши мумкин.

Конференцияни ўтказиш куни, кўзда тутилаётган кун тартиби ҳақида камида 15 кун аввал эълон қилинади.

7.3. Конференция туман (шаҳар) кенгаши мажлиси ва тафтиш комиссиясининг ҳисоботини тинглайди, муҳокама қилади ва тегишли қарорларни қабул қилади, кенгашнинг ва тафтиш комиссиясининг янги таркибини, кенгаш раисини, тафтиш комиссияси раисини, шунингдек белгиланган меъёрга мувофиқ юқори касаба уюшма ташкилотлари конференцияларига, Қурултойларига делегатларни, уларнинг сайлаб қўйиладиган органлари (кенгаш ва тафтиш комиссияси) таркибига вакилларни сайлайди.

**7.4. Туман (шаҳар) кенгашининг мажлиси:**

ўз ишини бошланғич ташкилотлари олдида турган мақсад ва вазифаларни ҳисобга олган ҳолда ташкил этади, улар фаолиятини мувофиқлаштиради, ҳуқуқ ва манфаатларини рўёбга чиқаришида амалий ёрдам кўрсатади ва қўллаб-қувватлайди;

касаба уюшмаси раҳбар органлари қарорларининг бажарилишини ташкил этади;

туман (шаҳар) кенгаши раисининг ўринбосарини, зарур ҳолларда раисини сайлайди ва лавозимидан озод этади;

зарур ҳолларда касаба уюшмасининг юқори сайлаб қўйиладиган органлари таркибига йўллаган ўз вакилларини чақиртириб олиш, уларнинг ўрнига янги вакилларни йўллаш (сайлаш), шунингдек туман (шаҳар) кенгаши таркибини тўлдиради ва унинг таркибига ўзгартиш киритади;

туман (шаҳар) кенгашининг конференциясини чақиради, конференцияни ўтказиш куни, конференцияга вакиллик меъёри ва делегатларни сайлаш тартибини белгилайди;

туман (шаҳар) кенгаши раёсатини сайлайди;

ўз фаолияти тўғрисида тегишли конференцияга ва юқори сайлаб қўйилган касаба уюшмаси органига ҳисобот беради.

туман (шаҳар) кенгаши мажлислари зарурият туғилганда, лекин бир йилда камида бир марта чақирилади.

**7.5. Туман (шаҳар) кенгашининг раёсати:**

янги ташкил этилган бошланғич ташкилотларни касаба уюшмаси хизматига олиш тўғрисида қарорлар қабул қилади;

аъзолик бадаллари тушуми тўлалигини таъминлаш чораларини кўради, бу масалада корхона, ташкилот, муассасаларда тегишли ишларни олиб бориш тўғрисида қарорлар қабул қилади;

касаба уюшма бюджетининг амалдаги меъёрий ҳужжатлар билан белгиланган бир қисмини бошқаради, касаба уюшма бюджети бўйича даромадлар ва харажатлар сметасини ҳудудлардаги масъул ташкилотчилар билан келишган ҳолда тасдиқлайди ҳамда унинг бажарилишни ташкил қилади;

ўз йиғилишларида фаолиятнинг барча йўналишлари бўйича бошланғич ташкилотлар томонидан олиб борилаётган ишлар аҳволини кўриб чиқади, камчиликларни бартараф этишга қаратилган қарорлар қабул қилади, уларнинг бажарилишини ташкиллаштиради ва назорат қилади;

туман (шаҳар) кенгаши мажлисини чақириш тўғрисида қарорлар қабул қилади, мажлис ўтказиш кунини белгилайди ва кун тартиби юзасидан таклифларни киритади;

туман (шаҳар) кенгашининг иш режаларини тасдиқлайди, касаба уюшма ходимлари ва фаолларини юқори касаба уюшмаси ташкилотларининг Фахрий ёрлиқлари, нишонлари билан тақдирлашга тавсия этади;

Раёсат йиғилишлари заруратга қараб, лекин ҳар чоракда камида бир марта ўтказилади;

мазкур устав билан белгиланган, шунингдек туман (шаҳар) кенгаши мажлиси унга берган бошқа ваколатларни амалга оширади.

7.6. Ҳақ тўланадиган аппарат ходимларига эга бўлган туман (шаҳар) кенгашларининг штатлар жадвали ҳамда уларнинг иш ҳақи миқдорлари Федерация томонидан тасдиқлаган меъёрий ҳужжатларга мувофиқ Республика кенгашининг Раёсати томонидан тасдиқланади.

**VIII. Касаба уюшмаси Республика кенгашининг Қорақалпоғистон Республикаси, вилоятлар ва Тошкент шаҳри бўйича**

**масъул ташкилотчилари**

8.1. Федерация белгилаган тартибда касаба уюшмаси Республика кенгаши раёсати қарори билан касаба уюшмаси Республика кенгашининг ҳудуд (Қорақалпоғистон Республикаси, вилоятлар, Тошкент шаҳри) бўйича масъул ташкилотчиси (кейинги матнларда **“масъул ташкилотчи”** деб юритилади) лавозими жорий этилади.

8.2. Масъул ташкилотчилар мазкур Устав ҳамда Федерация томонидан тасдиқланган “Касаба уюшмаси Республика кенгашининг масъул ташкилотчиси тўғрисида Низом” асосида фаолиятини амалга оширадилар.

8.3. Касаба уюшмалари фаолиятига доир айрим масалаларни коллегиаллик асосида ҳал этиш учун касаба уюшмаси тизимида, масъул ташкилотчилар лавозимлари жорий этилган Қорақалпоғистон Республикаси, вилоятлар, Тошкент шаҳрида жамоатчилик асосида раислар кенгашлари тузилиши мумкин.

8.4. Жамоатчилик асосидаги раислар кенгашларини шакллантириш тартиби, уларнинг ваколатлари ва вазифалари Федерация томонидан тасдиқланган намунавий Низом билан белгиланади.

**IX. Касаба уюшмасининг раҳбар органлари**

**9.1. Қуйидагилар касаба уюшмасининг раҳбар органлари ҳисобланади:**

Қурултой;

Республика кенгаши;

Республика кенгаши раёсати;

Тафтиш комиссияси.

9.2. Республика кенгаши томонидан беш йилда камида бир марта чақириладиган қурултой касаба уюшмасининг олий раҳбар органи ҳисобланади.

Қурултойни чақириш, вакиллик меъёрлари, кун тартиби, ўтказиш вақти Республика кенгаши томонидан белгиланади ва камида икки ой олдин эълон қилинади.

Навбатдан ташқари Қурултой касаба уюшмаси ташкилотларининг камида 1/3 қисмининг талаби билан ёки Республика кенгаши томонидан ёҳуд Федерация Кенгаши Раёсати қарори билан чақирилади.

Навбатдан ташқари Қурултойни чақириш, вакиллик меъёрлари, кун тартиби, ўтказиш вақти тўғрисида камида бир ой олдин эълон қилинади.

**9.3. Касаба уюшмасининг Қурултойи:**

касаба уюшмасини ташкил этиш, қайта ташкил этиш ва тугатиш тўғрисида қарор қабул қилади;

Республика кенгаши ва Тафтиш комиссиясининг ҳисоботларини эшитади, таҳлил қилади ва фаолиятига баҳо беради, улар юзасидан қарорлар қабул қилади;

касаба уюшмаси фаолиятининг устувор йўналишларини белгилайди;

касаба уюшмаси Уставини, дастурий ҳужжатларни ва Тафтиш комиссияси тўғрисидаги Низомни ҳамда бошқа тегишли ҳужжатларни қабул қилади, уларга ўзгартириш ва қўшимчалар киритади;

Республика кенгаши раисини 5 йил муддатга сайлайди, айни вақтда у Республика кенгаши ва унинг раёсати аъзоси этиб сайланган ҳисобланади;

касаба уюшмаси тафтиш комиссияси раисини сайлайди;

Республика кенгаши ва Тафтиш комиссияси аъзоларини 5 йил муддатга сайлайди;

касаба уюшмасининг Федерацияга, халқаро касаба уюшмаси ташкилотларига аъзо бўлиш ёки аъзолигини тасдиқлаш тўғрисида қарор қабул қилади;

Федерация Қурултойига делегатларни, шунингдек, Федерация Кенгаши таркибига вакилларни сайлайди;

Делегат этиб сайланмаган Республика кенгаши ва Тафтиш комиссияси аъзолари Қурултой ишида маслаҳат овози билан иштирок этадилар.

9.4. Қурултойлар орасидаги даврда касаба уюшмаси фаолиятига 5 йил муддатга сайланадиган Республика кенгаши раҳбарлик қилади.

Республика кенгаши мажлислари заруратга кўра, лекин йилига камида бир маротаба ўтказилади.

**9.5. Касаба уюшмаси Республика кенгаши:**

Федерация, касаба уюшмаси Қурултойлари, Федерация Кенгаши, унинг Раёсати қарорларини бажарилишини ташкил қилади;

касаба уюшмаси фаолиятининг барча масалалари юзасидан қарорлар қабул қилади;

касаба уюшмаси Республика кенгаши раис ўринбосарини, зарурат туғилганда – раисини сайлайди ва вазифасидан озод этади, шунингдек, Федерация Кенгашига ўз вакилларини йўллайди ва чақириб олади;

Қурултойлар оралиғида кенгаш аъзоларини таркибдан чиқариш, сайлаш ҳуқуқига эга;

касаба уюшмаси бюджетини ўрнатилган тартибда бошқаради, касаба уюшмаси аъзолик бадаллари тушумидан касаба уюшмаси бошланғич ташкилотларига қолдириладиган қисмини Федерация томонидан тасдиқланган меъёрлар асосида (фоиз ҳисобида) белгилайди;

касаба уюшмаси Республика кенгаши раёсати ҳисоботини тинглайди, касаба уюшмаси ташкилотлари ўртасидаги келишмовчиликларни кўриб чиқади ва ҳал қилади;

ўз фаолияти ҳақида касаба уюшмаси Қурултойига ҳисобот беради;

ушбу уставнинг 17.1-бандида биноан, Қурултой берган ваколатга асосан Қурултойлар оралиғида мазкур Уставга ўзгартиришлар ва қўшимчалар киритади;

Қурултой қарорлари, Устав талабларини ҳаётга татбиқ этиш, касаба уюшмаси ишларини мувофиқлаштириш, жорий ва ташкилий масалаларни ҳал этиш учун Республика кенгаши мажлисида раёсат аъзолари 5 йил муддатга сайланади ва у ҳар чоракда камида бир маротаба ўз йиғилишини ўтказади.

**9.6. Касаба уюшмаси Республика кенгаши раёсати:**

Ўзбекистон Республикаси Вазирлар Маҳкамаси, Ўзбекистон касаба уюшмалари Федерацияси Кенгаши ва Ўзбекистон Савдо-саноат палатаси ўртасида тузилган Бош Келишувга асосланган ҳолда тегишли давлат ва хўжалик бошқаруви органлари, иш берувчилар уюшмалари билан ҳамкорликда тармоқ келишувини тасдиқлайди;

тармоқда давлат ижтимоий дастурлари бажарилишини таъминлаш, юқорироқ ижтимоий муҳофазага муҳтож ходимлар (ёшлар, ногиронлар, қариялар, болалик аёллар) манфаатларини ҳимоя қилиш борасида иш олиб боради;

корхона ва ташкилотларга тармоқ келишувлари етказилишини, жамоа шартномалари уларга тўлиқ мослаштирилишини таъминлайди ва ижроси таҳлилини олиб боради;

Республика кенгаши мажлислари оралиғида касаба уюшмаси фаолиятини бошқаради ва бажарилган ишлар тўғрисида йилда бир маротаба мажлисда ахборот беради;

касаба уюшмаси Республика кенгашининг иш режасини тасдиқлайди;

Республика кенгаши мажлисини чақиради, унинг мажлисида муҳокама этиладиган масалалар бўйича ҳужжатлар тайёрлайди ва тақдим этади, қабул қилинган қарорларнинг бажарилишини таъминлайди;

Республика кенгашининг молиявий фаолиятини амалга оширади, Федерация Кенгаши раёсати билан келишган ҳолда касаба уюшмаси ташкилий тузилмасини белгилайди;

даромадлар ва ҳаражатлар сметасини, штатлар жадвалини, касаба уюшмаси ходимларини моддий ёрдам, рағбатлантириш, мукофот пуллари ва бошқа тўловларнинг миқдори тўғрисидаги Низомларни, касаба уюшмаси аъзолари сонидан келиб чиқиб, касаба уюшмаси қўмиталарининг ҳақ олиб ишлайдиган ходимлари сони меъёрини, касаба уюшма қўмиталарининг асосий ишидан озод этилмаган раисларига қўшимча тўловлар миқдорини Федерация томонидан тасдиқланган меъёрий ҳужжатларга амал қилган ҳолда тасдиқлайди;

касаба уюшмаси мол-мулкини тасарруф қилади;

Федерация белгилаган тартиб асосида туман (шаҳар) кенгашлари, бошланғич ташкилот ва касаба уюшмаси бирлашган ташкилотларини ташкил этиш, қайта ташкил этиш ва тугатиш тўғрисида қарор қабул қилади;

туман (шаҳар) кенгашлари, бошланғич ташкилот ва касаба уюшмаси бирлашган ташкилотлари тўғрисида Низомларни ишлаб чиқади ва тасдиқлайди;

туман (шаҳар) кенгашлари, бошланғич ташкилот ва касаба уюшмаси бирлашган ташкилотлари тўғрисидаги Низомларга ўзгартиш ва қўшимчалар киритиш ҳамда туман (шаҳар) кенгашлари, бошланғич ташкилот ва касаба уюшмаси бирлашган ташкилотлари фаолиятига тааллуқли масалаларни ҳал этиш тўғрисида қарор қабул қилади;

бошланғич ташкилот касаба уюшмаси аъзолари камсонли бўлган бошланғич ташкилотларнинг ташаббуси билан қўшнитуман (шаҳар) кенгашининг касаба уюшмаси хизматига киритилиши тўғрисида қарор қабул қилади;

Федерация билан келишган ҳолда, турдош бўлган халқаро касаба уюшмалари ва бирлашмаларига аъзо бўлиш, ҳамкорлик ҳақида битимлар тузиш ҳақида қарорлар қабул қилади;

Республика кенгашига Республика кенгаши раиси ўринбосарини лавозимидан озод қилиш тўғрисида таклиф киритади, шунингдек, уни ўз хоҳишига кўра лавозимидан озод қилади ва Республика кенгаши мажлиси тасдиғига киритади;

касаба уюшмаси ходимлари, фаолларини Давлат мукофотлари, Федерация Кенгашининг Фахрий ёрлиғи, “Эҳтиром нишони” билан тақдирлашга тавсия этиш тўғрисида қарорлар қабул қилади;

Республика кенгаши раҳбарлик лавозимларига заҳира таркибини шакллантиради ва уларнинг тайёрлашни йўлга қўяди;

касаба уюшмаси фаолиятининг барча йўналишлари бўйича услубий қўлланма ва тавсиялар ишлаб чиқади ва тасдиқлайди;

Республика кенгаши аппарати фаолиятини ташкил этишга оид Низомлар, йўриқномаларни тасдиқлайди;

барча даражадаги касаба уюшмаси органлари девони ходимларини аттестациядан ўтказиш тўғрисида қарор қабул қилади;

касаба уюшмаси Республика кенгаши ваколат берган бошқа вазифаларни амалга оширади.

Раёсат таркибига касаба уюшмаси Республика кенгаши раиси, унинг ўринбосари, касаба уюшмаси ташкилотлари вакиллари сайланади.

**9.7. Касаба уюшмаси Республика кенгаши раиси:**

касаба уюшмаси раиси касаба уюшмаси Республика кенгаши раиси ва касаба уюшмаси Республика кенгаши раёсати раиси ҳисобланади;

касаба уюшмаси номидан ишончномалар беради ва касаба уюшмаси номидан ишончномасиз харакат қилади;

касаба уюшмаси ва унинг сайланма органларини ифода этади ва ўз ваколати доирасида фаолият юритади;

Ўзбекистон Республикасида жойлашган тармоқ корхона, ташкилот ва муассасаларида, давлат ҳокимияти ва бошқарув органларида касаба уюшмаси вакили бўлади;

касаба уюшмаси сайланма органлари ишига раҳбарлик қилади, касаба уюшмаси Республика кенгашиининг коллегиал органлари қарор қабул қилаётган вақтда фикрлар тенг бўлиб қолса қўшимча овоз ҳуқуқига эга бўлади;

касаба уюшмаси Республика кенгаши раёсати белгилаган пул маблағларини тасарруф этади;

касаба уюшмаси Республика кенгаши мажлисини ва унинг раёсати ишини бошқаради, уларни ўз вақтида ўтказилишини таъминлайди;

Республика кенгаши аппаратини шакллантиради, аппарат ходимлари билан меҳнат шартномаларини тузади, тузилган меҳнат шартномалари асосида ходимларни лавозимга тайинлаш ва улар билан меҳнат шартномаларини бекор қилиш, шунингдек Республика кенгаши аппаратининг бошқарув фаолияти тўғрисида фармойишлар чиқаради;

меҳнат интизомини бузган Республика кенгаши ходимларига ва туман (шаҳар) кенгаш раисларига нисбатан интизомий жазо чораларини қўллайди;

амалдаги қонунчиликка мувофиқ, Республика кенгаши аппаратида ички меҳнат тартиби қоидаларини тасдиқлайди;

ходимларнинг ижтимоий-иқтисодий манфаатлари ҳимоясини таъминлашга оид ишларнинг таҳлилини юритади;

барча бўғиндаги касаба уюшмаси ташкилотларига фаолиятларини амалга оширишларида амалий ёрдам кўрсатиди;

тармоқ микёсидаги ўртача иш ҳақи миқдорини таҳлил қилади, ўз ваколати доирасида иш ҳақи ўз вақтида тўланиши устидан жамоатчилик назоратини олиб боради, оммавий тарзда ишдан бўшатиб олинаётган ходимларнинг қонуний ҳуқуқларини ҳимоя қилиш бўйича иш олиб боради;

ходимларнинг тўла бандлигини таъминлаш ишларини, яширин ишсизлик ва норасмий бандлик ҳолларини таҳлил қилиб боради ва тегишли чоралар кўради, ходимлар малакаси оширилишига қўмаклашади, касаначиларни ижтимоий ҳимоя қилиш, квоталаштирилган иш ўринларига фуқаролар ишга жойлаштирилиши, корхоналарни қайта ташкил этилиши ёки тугатилиши сабабли оммавий равишда ишдан озод этилаётган ходимларга моддий мадад чоралари қўлланилиши устидан назорат олиб боради;

тармоқда жамоа шартномалари бажарилиши бўйича статистик ҳисоботларни юритади. Жамоа шартномаларининг макетларини ишлаб чиқади, тегишли Низомда кўрсатилган тармоққа мансуб юридик шахсларнинг жамоа шартномалари лойиҳаларини экспертизадан ўтказади;

тармоқда Халқаро Меҳнат Ташкилоти конвенциялари ижросининг жамоатчилик назоратини олиб боради;

ходимлар ва уларнинг оила аъзоларини соғломлаштириш учун белгиланган ижтимоий суғурта маблағларининг мақсадли сарфланишини назорат қилади;

касаба уюшмаси ходимлари ва фаоллари ўқувини ташкил этади, касаба уюшмаси ташкилотларининг ижобий иш тажрибаларини оммалаштиради;

касаба уюшмаси сайланма органлари томонидан унга юклатилган бошқа вазифаларни ҳам бажаради.

**X. Қарорлар қабул қилиш, Қурултойлар, конференциялар,**

**кенгашлар ва раёсатлар мажлисларида, бошланғич**

**касаба уюшмаси ташкилотининг умумий**

**йиғилишида овоз бериш шакллари**

10.1. Қурултойлар ва конференцияларда делегатларнинг камида 2/3 иштирок этгандагина у ҳуқуқли ҳисобланади.

Касаба уюшмаси ва унинг ташкилотларининг раҳбар органлари томонидан қарорлар қабул қилиш уларнинг ишида мазкур ташкилот касаба уюшмаси аъзоларининг, сайланма органлар аъзоларининг ярмидан кўпи иштирок этган тақдирда ҳуқуқли ҳисобланади.

10.2. Қурултой, конференциялар ва касаба уюшмаси ва унинг ташкилотларининг раҳбар органлари томонидан қарорлар қабул қилиш уларда қатнашаётган делегатлар, йиғилиш иштирокчилари ёки сайланма орган аъзоларининг ярмидан кўпи овоз бергандагина қабул қилинган ҳисобланади.

10.3. Овоз бериш усули (очиқ ёки ёпиқ) мажлис ва йиғилиш иштирокчилари томонидан белгиланади.

**XI. Касаба уюшмасининг пул маблағлари ва мол-мулкини**

**шакллантириш манбалари**

11.1. Касаба уюшмаси маблағлари ҳар ойлик аъзолик бадалларидан,корхоналарнинг ажратмаларидан, ишлаб чиқариш-хўжалик фаолиятидан, турли тадбирлардан, юридик ёки жисмоний шахсларнинг ихтиёрий равишдаги хайрия, маданий-маърифий, спорт, хўжалик ва тадбиркорлик фаолиятидан келадиган тушумлардан*,* ҳомийликдан ва Қонун ҳужжатларида тақиқланмаган бошқа тушумлардан ташкил топади.

11.2. Ойлик аъзолик бадаллари иш ҳақи ва унга тенглаштирилган тўловларнинг (стипендиянинг) 1 % миқдорида белгиланади. Якка тартибда фаолият олиб борувчи тадбиркор ва ҳунармандлар аъзолик бадалларини туман (шаҳар) кенгашлар билан келишилган миқдорда тўлайдилар.

Ишламайдиган пенсионерлар республикада белгиланган энг кам ёшга доир пенсия, ишни вақтинча тўхтатган шахслар меҳнатга ҳақ тўлаш Ягона тариф сеткаси биринчи разрядининг коэффициентига нисбатан ҳисобланган иш ҳақининг бир фоизи миқдорида бадал тўлайдилар.

11.3. Фарзанд тарбияси ёки бетоб яқин қариндошини парваришлаш учун вақтинча ишламаётган ҳамда вақтинча ишламаётган касаба уюшмаси аъзолари (штат қисқариши, корхоналарнинг тугатилиши ва шунга ўхшаш ҳолларда), шунингдек, стипендия олмай тахсил олаётган ўқувчилар, талабалар шу давр мобайнида аъзолик бадаллари тўлашдан озод этиладилар.

11.4. Касаба уюшмаси аъзолик бадалларидан тушадиган маблағлар маданий-маърифий, тарбиявий, жисмоний тарбия, спорт ва соғломлаштириш тадбирларига, касаба уюшмаси аъзоларига моддий ёрдам кўрсатишга, касаба уюшмаси органлари аппарати ходимларининг иш ҳақи ва бошқа мақсадлар учун сметага мувофиқ сарфланади.

11.5. Бошланғич ташкилотлари аъзолик бадалларининг касаба уюшмаси Республика кенгаши қарори билан белгилаб қўйилган қисмини ўз ихтиёрида қолдирадилар, қолган қисмини белгиланган тартибда юқори касаба уюшмаси ташкилотига ўтказадилар.

11.6. Касаба уюшмасининг маблағлари ҳамда мулкини сайлаб қўйиладиган касаба уюшмаси органлари тасарруф қиладилар, улардан фойдаланиши ҳақида ҳар йили ўз ваколати доирасида касаба уюшмаси аъзолари олдида ҳисобот берадилар.

11.7. Бошланғич ташкилотининг фаолияти тўхтатилганда, унинг мол-мулки ва маблағи бошланғич ташкилотнинг кредитор қарзини тўлаш учун сарфланади. Қолган маблағ касаба уюшмаси Уставида белгиланган мақсад, вазифаларни ва қонун талабларини амалга ошириш учун касаба уюшмасининг юқори органига ўтказилади.

11.8. Касаба уюшмаси маблағлари, бинолар, иншоотлар, маданий-оқартув, спорт-соғломлаштириш ва бошқа муассасалари, уларнинг ускуналари, шунингдек унга тегишли бўлган бошқа мулклар касаба уюшмасининг хусусий мулки ҳисобланади.

11.9. Касаба уюшмаси органлари ўз молиявий маблағларини исталган банкка қўйиш, акцияларини сотиб олиш, ўз мулкларини ижарага бериш ҳуқуқларига эгадирлар.

11.10. Касаба уюшмаси органлари ўзига тегишли мулк ва пул маблағларидан мулкдор ҳуқуқида эгалик қиладилар ва фойдаланадилар. Қонунчиликда белгиланган тартибда банкдаги пул маблағларини депозитга қўйиш ҳуқуқига эгалар. Касаба уюшмасининг умумий мулки, маблағлари бўлинмайди ва касаба уюшмаси аъзосига қайтарилмайди.

11.11. Касаба уюшмаси ўз мулкини тасарруф этиш масалаларини Федерация Кенгаши Раёсатининг розилиги билан ҳал қилади.

11.12. Касаба уюшмаси Уставда ўрнатилган тартибда ишлаб чиқариш, тадбиркорлик фаолиятини ташкил қилиш, банклар, хусусий ва қўшма корхоналар тузиш, мақсадли жамғармаларни шакллантириши мумкин.

**XII. Касаба уюшмаси ташкилотларининг Тафтиш комиссиялари**

12.1. Касаба уюшмаси ташкилотларининг Тафтиш комиссиялари мустақил бўлиб, касаба уюшмасининг тегишли сайланма органи билан бир вақтда, умумий йиғилиш (конференция), Қурултойда 5 йил муддатга сайланади.

Қурултойлар оралиғида Республика кенгаши ва Тафтиш комиссиясининг қўшма мажлисида Тафтиш комиссиясидан чиқиб кетган аъзолари ўрнига янги аъзолар сайланиши мумкин.

12.2. Тафтиш комиссиялари ўз фаолиятлари тўғрисида тегишли умумий йиғилиш (конференция) ва Қурултойларда ҳисобот берадилар.

12.3. Тегишли сайлаб қўйилган касаба уюшмаси органларнинг мажлисларида тафтиш комиссиясининг аъзолари маслаҳат овози билан қатнашиш ҳуқуқига эгадирлар.

12.4. Тафтиш комиссияси таркибига сайланган касаба уюшмаси аъзолари бошқа сайлаб қўйиладиган касаба уюшмаси раҳбар органлари таркибига сайланиши мумкин эмас.

12.5. Тафтиш комиссиялари ўз фаолиятларини касаба уюшмаси Устави ва тафтиш комиссияси тўғрисидаги Низомга мувофиқ олиб борадилар.

12.6. Қурултойлар оралиғида касаба уюшмаси Республика кенгаши ва Тафтиш комиссиясининг қўшма йиғилишида касаба уюшмасининг Тафтиш комиссияси тўғрисидаги Низомга ўзгартириш ва қўшимчалар киритишлари мумкин.

**XIII. Касаба уюшмасида меҳнат муносабатлари**

13.1. Касаба уюшмаси тизимидаги аппарат ходимлари билан меҳнат муносабатлари улар билан меҳнат шартномаси тузиш йўли билан лавозимга қабул қилиш (умумий тартибда номуайян муддатга) меҳнат тўғрисидаги қонун ҳужжатлари, жамоа келишувлари, шунингдек, жамоа шартномалари ва бошқа локал меъёрий ҳужжатлар билан тартибга солинади.

13.2. Касаба уюшмаси органларининг аппаратлари мазкур сайланма органларнинг фаолиятини таъминлаш учун тузилади ва ўз фаолиятини Республик кенгаши раёсати қарори билан тасдиқланган иш тартиби (регламент) асосида амалга оширади.

13.3. Сайланма лавозимларга сайланган ходимлар билан 5 йилга муддатли меҳнат шартномалари тузилади. Меҳнат шартномаси умумий йиғилиш, конференция, Қурултой номидан умумий йиғилиш, конференция, Қурултой ваколат берган шахс томонидан имзоланади.

13.4. Штатдаги касаба уюшмаси ходимларининг шахсий варақалари ва меҳнат дафтарчалари, меҳнат шартномаси (контракт) тузилган касаба уюшмаси ташкилотида сақланади.

**XIV. Касаба уюшмасининг ҳисоб ва ҳисоботи**

14.1. Касаба уюшмаси ўз фаолиятининг натижалари ҳисобини юритади ҳамда рўйхатдан ўтказувчи, солиқ ва статистика органларига белгиланган тартибда ҳисоботлар тақдим этади.

**XV. Касаба уюшмаси юридик шахс сифатидаги ҳуқуқлари**

15.1. Касаба уюшмаси юридик шахс ҳисобланиб, ўз муҳри, штамп ва бланклари, банкларда ўз ҳисоб рақамларига эга бўлади.

Касаба уюшмаси белгиланган тартибда давлат рўйхатидан ўтказилган ўз рамзига эга бўлиши мумкин.

**XVI. Касаба уюшмасини қайта ташкил этиш**

**ва тугатиш тартиби**

16.1. Касаба уюшмасини қайта ташкил этиш (бирлашиш, бўлиниш, ажралиб чиқиш ва бошқа) ёки тугатиш Қурултой қарорига кўра амалга оширилади.

16.2. Касаба уюшмаси Қурултой қарорига кўра ёки қонунчиликда белгиланган тартибда тугатилиши мумкин. Касаба уюшмаси тугатилгандан сўнг унинг мол - мулкидан амалдаги қонунчиликка мувофиқ мазкур Уставда белгиланган мақсадларда фойдаланилади.

**XVII. Касаба уюшмаси уставига ўзгартириш ва қўшимчалар**

**киритиш тартиби**

17.1. Касаба уюшмасининг Уставига қонунчилик асослари ва бошқа сабабларга кўра қисман ўзгартириш ва қўшимчалар киритилиши Қурултой ва касаба уюшмаси Республика кенгаши қарори билан амалга оширилиши мумкин.

17.2. Ушбу Уставга ўзгартириш ва қўшимчалар киритилиши тўғрисида қарор Қурултойда иштирок этаётган делегатлар, Республика кенгаши мажлисида иштирок этаётган аъзоларнинг камида 2/3 (учдан икки) қисми ёқлаб овоз берган тақдирда қабул қилинган ҳисобланади.

Уставга киритилган ўзгартириш ва қўшимчалар қонунчиликда белгиланган тартибда ва муддатда қайта рўйхатдан ўтказиш учун Ўзбекистон Республикаси Адлия вазирлигига тақдим этилади.

**Республика кенгаши раиси З.Худайбердиев**